Diari Oficial de la Generalitat Valenciana


Sumari del DOGV 6618, del 28-09-2011 (2011/9764)

RESOLUCIÓ de 23 de setembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre l'Agència Valenciana del Turisme i Aeroports Espanyols i Navegació Aèria (AENA), per a la realització d'actuacions de promoció de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6618

Data del DOGV
:   28-09-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/9764


Data del document
:   23-09-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 23 de setembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre l'Agència Valenciana del Turisme i Aeroports Espanyols i Navegació Aèria (AENA), per a la realització d'actuacions de promoció de la Comunitat Valenciana. [2011/9764]  
L'Agència Valenciana del Turisme i Aeroports Espanyols i Navegació Aèria (AENA) han subscrit, després de la tramitació prèvia reglamentària, el 12 de maig de 2011, el conveni marc de col·laboració per a la realització d'actuacions de promoció de la Comunitat Valenciana.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0946/2011, i que figura com a annex d'esta resolució.  
  
València, 23 de setembre de 2011.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
  
Conveni marc de col·laboració entre l'Agència Valenciana del Turisme i Aeroports Espanyols i Navegació Aèria, per a la realització d'actuacions de promoció de la Comunitat Valenciana  
  
València, 12 de maig de 2011  
  
Reunits  
D'una banda, Belén Juste Picón, consellera de Turisme de la Generalitat Valenciana, i presidenta de l'Agència Valenciana del Turisme, qui intervé en nom i representació de esta última, Entitat de Dret Públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat Valenciana, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i el número 2 de l'article 3 del Decret 123/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Turisme. El domicili de la referida Entitat de Dret Públic, als efectes del present document, és a València, Avinguda d'Aragó, número 30, planta vuitena (d'ara en d'avant l'AGÈNCIA).  
  
La seua legitimació i representació per a este acte es deriva de la seua condició de consellera de Turisme, d'acord amb el que establix l'art. 1 del Decret 13/2009, de 27 d'agost, del president de la Generalitat, pel qual es nomenen vicepresidents, consellers, secretari i portaveu del Consell, i a qui correspon ostentar la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, autoritzada per a la firma d'este Conveni en virtut del que disposa la lletra e del número 2 de l'esmentat article 5.  
I, de l'altra, Jesús Fernández Rodríguez, com a director de la Secretaria General Tècnica d'Aeroports Espanyols i Navegació Aèria (d'ara en avant AENA), amb CIF J-8621439-H, Entitat Pública Empresarial amb domicili als efectes d'este conveni a Madrid, C/ Arturo Sòria, 109, (CP 28154), qui actua per delegació de firma del Sr. Juan Ignacio Lema Devesa, director general-president d'AENA, de data 29 de juny de 2009.  
  
Exposen  
  
Primer. Que l'Agència està adscrita a la Conselleria de Turisme de la Generalitat, la qual és el màxim òrgan encarregat de la direcció i execució de la política del Consell en matèria de turisme i exercix les competències que legalment té atribuïdes als efectes. El seu principal objectiu és la millora de la competitivitat, la qualitat del producte, la innovació tecnològica, la formació i el rendiment del sector turístic valencià, així com l'impuls, el desplegament i la millora de la reglamentació i ordenació d'este sector i qualsevol altre que li siga fixat expressament pel Consell.  
  
Segon. Que AENA és una entitat pública empresarial adscrita al Ministeri de Foment, d'acord amb el que està disposat en la seua norma de creació, article 82 de la Llei 4/1990 de 29 de juny de Pressupostos Generals de l'Estat per a 1990, la qual té encomanada la gestió dels aeroports civils d'interés general i de les instal·lacions i xarxes d'ajuda a la navegació i pot realitzar també aquelles activitats annexes o complementàries a les susdites que permeten rendibilitzar les inversions realitzades.  
  
Tercer. Que per a les dues institucions el millor posicionament i coneixement internacional de la Comunitat Valenciana suposa un valor afegit per a la consecució dels seus propis objectius i el millor desplegament dels seus fins i les competències.  
En eixe sentit, l'Agència i AENA, en el marc de les seues competències respectives, compartixen objectius i actuacions, i tenen la voluntat d'aconseguir un major grau d'eficiència en la seua actuació a través del desplegament d'accions conjuntes.  
Estes actuacions conjuntes de les dues entitats basades en la cooperació produiran sinergies i economies d'escala tant en la planificació com en la seua realització, cosa que redundarà a transmetre amb una major força la imatge positiva de la Comunitat Valenciana i a obtindre una major rendibilitat de les actuacions que es despleguen en els àmbits propis de cada Institució.  
  
Quart. El present conveni marc àmplia i millora la col·laboració institucional entre l'Agència i AENA, amb l'objectiu de promocionar les excel·lències turístiques de la Comunitat Valenciana, substituint a tots els efectes al primer Conveni Marc firmat entre ambdós organismes amb data 19/02/2007.  
  
Cinqué. Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 3.2 establix que les Administracions Públiques, en les seues relacions, es regixen pel principi de cooperació i col·laboració, i en la seua actuació pels criteris d'eficiència i servici als ciutadans.  
  
  
Sisé. Que posades de comú acord ambdues parts determinen subscriure el present conveni marc de col·laboració, el qual es regirà sobre la base de les següents:  
  
  
Clàusules  
  
Primera. L'objecte d'este conveni marc de col·laboració és establir les bases de col·laboració entre les parts, dins dels seus respectius àmbits competencials, per a la promoció de la Comunitat Valenciana.  
  
  
Segona. La col·laboració entre AENA, a través dels aeroports de València i Alacant, i l'Agència es concretarà principalment en els àmbits següents:  
- Espais per a la instal·lació de suports publicitaris i dispositius electrònics per a promoció institucional: AENA es compromet, respectant la legalitat vigent -en especial la Llei 33/2003 de Patrimoni de les Administracions Públiques- i el seu marc competencial, a posar gratuïtament a disposició de l'AGÈNCIA, respectant la legalitat vigent i el seu marc competencial, diversos espais per a instal·lació de suports publicitaris per a la promoció institucional de la Comunitat Valenciana.  
  
L'Agència, no inclourà en els espais cedits per Aena més publicitat que la pròpia de promoció institucional de la Comunitat Valenciana i queda expressament prohibida la inclusió en dits espais de qualsevol altre tipus de publicitat de possibles patrocinadors o promotors com de qualsevol altra empresa o producte.  
Els dits espais s'utilitzaran en l'Aeroport de València per a la instal·lació per part de l'Agència de: tres cartells lluminosos situats cada un d'ells en les tres sales d'arreplegada d'equipatges, així com un cartell exterior junt amb el vial d'eixida de vehicles de l'aeroport. Si durant la vigència del present conveni s'ampliaren les instal·lacions de l'aeroport, s'acordarà amb la Direcció de l'Aeroport la possible instal·lació d'un nou cartell de semblants característiques en la nova sala d'arreplega d'equipatges.  
A l'Aeroport d'Alacant els espais s'utilitzaran per a la instal·lació per part de l'Agència d'un cartell en la sala d'arribades del nou edifici terminal i un cartell exterior ubicat en el vial d'eixida dels vehicles de l'aeroport.  
Tots els suports hauran de ser semblants als publicitaris existents en ambdós aeroports. En el cas que l'Agència destinara personal propi a les instal·lacions ubicades en els espais cedits per AENA, tant a l'aeroport de València com a l'aeroport d'Alacant, este personal quedarà sotmés a les Normes de Seguretat i Instruccions d'AENA.   
  
- Intercanvi d'informació estadística: les parts intercanviaran la informació estadística que resulte d'interés per a ambdues institucions, i col·laboraran en el desplegament i la millora de la dita informació. En este sentit els interlocutors assenyalats en este conveni identificaran la informació que, en este àmbit serà intercanviada. En tot cas, ambdues parts es comprometen al compliment dels deures de sigil i de respecte al secret estadístic, de conformitat amb el que disposa la Llei 12/1989, de la Funció Estadística Pública, i la resta de que siguen aplicables   
  
- Col·laboració en actes i esdeveniments promocionals de la Comunitat Valenciana i dels aeroports de València i Alacant: AENA i l'Agència col·laboraren, quan es considere necessari i siga d'interés comú de les parts, en la realització de campanyes de promoció de la imatge de la Comunitat Valenciana o dels aeroports de València i Alacant, donant a conéixer en cada cas la dita col·laboració.  
- Material promocional: les parts intercanviaran el material promocional del que disposen relatiu als aeroports o a la Comunitat Valenciana, excloent expressament material promocional de productes comercials, per a la seua posada a disposició del públic tant en els aeroports de València i Alacant com en les instal·lacions de l'Agència. L'Agència es compromet a incloure en algun dels seus fullets i material audiovisual de promoció, les instal·lacions aeroportuàries que gestiona AENA en la Comunitat Valenciana.  
- Qualsevol altra col·laboració que les parts consideren d'interés.  
  
Tercera. La cessió dels espais per a la col·locació de suports de promoció institucional i la resta d'activitats convingudes en la clàusula segona del present Conveni Marc, estaran en tot cas subordinades a les necessitats operatives i comercials de l'aeroport i podrà determinar-se el seu reubicació si s'estimara necessari, de la qual l'Agència es farà responsable.   
  
Quarta. L'Agència serà responsable de la instal·lació i manteniment dels suports publicitaris.  
  
Cinquena. L'Agència serà responsable de tots els danys i perjuís que s'ocasionen, tant a AENA com a tercers, per l'ús dels suports cedits o l'exercici de l'activitat promocional convinguda, per a la qual cosa subscriurà el corresponent assegurança de responsabilitat civil.  
  
  
Sisena. Les institucions firmants es comprometen a informar-se, amb la regularitat que siga fixada pel comité a què es referix l'estipulació setena, dels seus projectes, actuacions i visites en l'exterior, en el marc d'este Conveni, i dels seus calendaris, així com dels projectes que per institucions, organismes o empreses estrangeres es vagen a realitzar en la Comunitat Valenciana i de les visites dels seus representants de les quals es tinga coneixement i a compartir qualsevol tipus d'informació que es considere rellevant en este àmbit. Esta col·laboració inclourà la relativa a facilitar l'intercanvi i ús compartit de contactes internacionals.  
  
Setena. De cara a un òptim funcionament d'este conveni marc i per a facilitar l'intercanvi d'informació i la planificació d'actuacions, es constituirà, en el termini de quinze dies a partir de la seua formalització, un comité mixt de seguiment (d'ara en avant, comité), format per dos representants de cada entitat, el qual s'encarregarà d'impulsar les actuacions conjuntes i buscarà en el seu desplegament el major rendiment del conveni.  
Els membres del Comité seran: per part d'AENA, el director de l'Aeroport de València i el director de l'Aeroport d'Alacant.  
Per part de l'Agència, el director de l'Agència i el cap de l'Àrea de Mercats i Comunicació de l'Agència Valenciana de Turisme.  
A fi d'una major operativitat els membres del comité podran delegar de forma expressa i puntual la seua representació en les seues diferents reunions.  
Este comité tindrà com a fi prioritari la promoció, l'anàlisi, el disseny, l'aprovació, la coordinació i el seguiment de les actuacions definides en la segona estipulació del present conveni, així com les funcions establides en l'article 6 de la Llei 30/1992, de Règim Jurídic i procediment Administratiu Comú.  
La Secretaria d'este comité recaurà en el director de l'Aeroport de València.  
Este comité podrà reunir-se tantes vegades com siga requerit per qualsevol de les parts firmants, si bé ho farà, com a mínim, cada any. De totes les reunions mantingudes s'alçarà una acta que haurà de ser firmada per tots els assistents a la sessió.  
  
Vuitena. El present conveni marc de col·laboració té caràcter administratiu, i es regirà pel que disposen els arts. 3 i 6 de la Llei 30/1992, de Règim Jurídic de les Administracions Públiques i Procediment Administratiu Comú, i la resta de normativa d'aplicació.   
  
El present conveni marc de col·laboració no té contingut econòmic, per consegüent, els costos i pressupostos que es puguen derivar de les actuacions específiques establides en el present conveni marc o les propostes pel comité, seran desplegades per cada organisme en l'àmbit de les seues competències respectives i pressupostos.  
  
Quan per a la consecució d'alguna de les activitats siga necessària la intervenció simultània d'ambdós organismes, es formalitzaran els Convenis específics de col·laboració necessaris, en els que s'indique la naturalesa de la col·laboració, cost, temps de realització, assignació econòmica així com qualsevol altra obligació o contraprestació que corresponga a cada una de les parts.  
  
Novena. Este conveni marc tindrà una duració d'un any a partir del dia de la seua firma i serà prorrogat tàcitament per successius períodes d'un any fins a un màxim total de quatre, excepte denúncia de les parts, amb un mes d'antelació.  
  
Déu. Seran causes de resolució del present conveni les següents:  
  
1. Incompliment de les clàusules descrites en el conveni.  
2. Mutu acord entre les parts.  
3. Força major o cas fortuït que obligue AENA a reclamar l'espai cedit.  
4. Quan per necessitats d'interés públic, AENA procedisca a sol·licitar la devolució de l'espai aeroportuari abans del terme de vigència del conveni.  
  
Onze. Qualsevol diferència o divergència respecte a la interpretació, aplicació i vigència del present conveni marc de col·laboració o dels convenis específics subscrits a l'empara d'este seran resoltes de mutu acord, sotmetent-se en cas de conflicte als Tribunals de la Jurisdicció Contenciosa Administrativa.  
  
I, en prova de conformitat, ambdues parts subscriuen el present conveni de col·laboració, per triplicat exemplar i a un únic efecte.  
  
Per l'Agència Valenciana del Turisme, la presidenta: Belén Juste Picón.  
Per AENA, el director de la Secretaria General Tècnica: Jesús Fernández Rodríguez.